Auto

Uzina Mecanica şi Şasiuri Dacia a ajuns luna aceasta la un total de 2 milioane de motoare turbo produse la Mioveni, potrivit datelor companiei. Anterior, pragul de 1 milion de unităţi a fost depăşit în 2017. Astfel, dacă primul milion a fost produs în 5 ani, cel de-al doilea în doi, pe măsură ce piaţa auto europeană a înregistrat o creştere tot mai mare pentru motoare supraalimentate pe benzină.

În 2012, la Uzina Mecanica şi Şasiuri Dacia de la Mioveni intra în fabricaţie prima generaţie de motoare TCe 90, iar la finalul anului trecut cea de-a doua generaţie, TCe 100. De pe linia departamentului Asamblare motoare a uzinei a ieşit motorul nr. 2.000.000, un motor TCe 100, pe benzină, cu o capacitate cilindrică de 1l, putere de 100 CP şi cuplu de 160 Nm. Acesta a fost livrat Uzinei Vehicule Dacia pentru a echipa un model Duster.